
education and music pedagogy. Conseguently, these are the personalities who, through 
their art, their creative wolk, their teaching and education, played a significant or decisive 
role in the musical, cultural and educational life of the 199 and 20? centuries, despite the 
social hardships and difficulties of the times. The focus is on the exemplary career of Clara 
Josephine Wieck, later Clara Schumann (1819-1896), who, despite her tragic life, enjoyed 
an almost unparalleled artistic career and valuable pedagogical work. Her personality, 
talent, knowledge and diligence have earned her the admiration and recognition of 
countless contemporary artists, musicologists, critics and teachers. Therefore, the focus, 
first and foremost, is on the personality and art of Clara Schumann (Wieck), but also on her 
successful female pupils, such as the Polish-born Natalia Janoth and the Pest-born Ilona 
Eibenschütz, and, among her egually successful contemporaries, Sophie Menter, Anna 
Nikolajevna Jesipova, and, to conclude, Margitta Varró, an outstanding figure in Hungarian 
music education and music-making. 


KULCSSZAVAK ABSZTRAKT 

e nőnevelés A téma középpontjában a nőnevelés és a női szerepek állnak a 19. század művészi, kul- 
e női művelődés turális, társadalmi életének tükrében. A tanulmány az előadóművésznők és a peda- 
e képzés gógusnők helyére és szerepére fókuszál a 19. század második felében és a 20. század első 
e művészet éveiben, mindenekelőtt a zenei életben, a zenei képzésben, a zenepedagógiában. Be- 
e Zenei élet mutatásra kerülnek azok a női személyiségek, akik művészetükkel, oktató-nevelő 
e művésznők munkájukkal, alkotói tevékenységükkel a korabeli társadalmi megpróbáltatások és 
e zenetanárnők nehézségek ellenére is jelentős szerepet játszottak a 19. és 20. század fordulójának kultu- 


rális, zenei, pedagógiai életében. A téma középpontjában Clara Josephine Wieck, későbbi 
nevén Clara Schumann (1819-1896) mintaértékű életpályája áll, aki tragikus sorsú élete 
ellenére kiemelkedő művészi karrierrel és értékes pedagógiai munkássággal 
büszkélkedhetett. . Személyiségével, tehetségével, kitartó munkájával számtalan 
kortársművész, kritikus, pedagógus elismerését vívta ki. Clara Schumann mellett em- 
lítésre kerülnek olyan sikeres hölgy tanítványai is, mint a lengyel származású Natalia 
Janoth és a pesti születésű Eibenschütz Ilona. A hasonlóan nagyrabecsült kortárs nők 
közül Sophie Menter és Anna Nikolajevna Jesipova karrierje kerül még a fókuszba, a sort 
— a teljesség igénye nélkül —a magyar zenepedagógia és zeneművészet kiemelkedő 
hölgyalakjával, Varró Margittal zárva. 

Elméleti háttér: a nők helyzete és a nőnevelés egyes kérdései a 19. században 


A 19. század női művészeinek, zenepedagógusainak társadalmi helyzetét, sorsát, 
életpályáját vizsgálva elkerülhetetlen a nők korabeli helyzetének az áttekintése. Az 
adott korban már bizonyos fokig létezett a női iskoláztatás, de még nem olyan mér- 
tékben, mint arra a meginduló nőmozgalmak hatására igény lett volna. A lányok in- 
tézményes oktatása rövidebb, tartalmában pedig szűkebb volt, mint fiú társaiké (Pu- 
kánszky, 2015). Jellemző, hogy már ekkor elsősorban a tanítónők szakmája vált nép- 
szerűvé és elfogadottá. 

A 19. század második felében több női emancipációs mozgalom is kialakult, így 
többek között Nyugat-Európában és az Amerikai Egyesült Államokban. Céljuk min- 
denekelőtt a nyilvános életpályákra lépés lehetőségének az elérése volt, mivel a 19. 
századra jellemző vonás, hogy a nők szerepe csupán a családanyaságra, háztartásra 
korlátozódott (Pukánszky, 2015).! A polgári nőmozgalmak fontos követelése volt a 
nőnevelés ügye. Ez nemcsak elvi kérdés volt számukra. A nőnevelés, a női iskoláztatás 
azt tette lehetővé, hogy nőként a férfiakhoz hasonló módon nagyobb presztízsű pá- 
lyákra léphessenek. Ez a társadalmi befolyás növekedését is jelentette. A lányoktatás 
fejlődése egyszersmind hozzájárult a műveltség felértékelődéséhez is (Müller, 2001). 

A 19. század végére, a polgári átalakulás hatására viszont kiszélesedett az okta- 
tásban résztvevő nők köre, valamint új nevelési elvek honosodtak meg. A konzerva- 
tív szemléletű nők az önmegvalósítás olyan útját járták (különösen a 20. század első 
évtizedeiben), melynek során nem fordultak el a hagyományos női szerepektől (csa- 
lád), de mellette a közösség szolgálatában állva vállaltak feladatokat és társadalmi 
szerepeket (Sárai Szabó, 2014). 

A nők műveltséghez való jogának ügye a történelem során mindig is vita tárgya 
volt, és az általunk tárgyalt korszak végére már lassanként elfogadottá vált. Magyar- 
országon az 1848-49-es forradalom és szabadságharc bukása után kezdett igazán fel- 
lendülni az intézményes lánynevelés, eleinte a korábban már kialakított vallásos ke- 
retek között. Zárdai nevelőintézetek széles hálózata, majd a tanítónőképzők váltak e 
célból elfogadottá. A nőneveléssel kapcsolatos szakmai írások száma akkor kezdett 
lényegesen gyarapodni, amikor megjelent a Nemzeti Nőnevelés című folyóirat 
(1879). E lapban melegen ajánlották női tanítók alkalmazását (Szívós, 2000). 

Összegezve a magyar írott forrásokban megjelenő nőnevelési elvárásokat, a lá- 
nyok, asszonyok művelésében a háztartás vezetésére, az erkölcsös életmódra való 
nevelés játszott főszerepet, de ugyanakkor az is, hogy a társadalomban a magyar 
nemzet ügyét képviselő, megtartó nők legyenek. Ebben sajtótermékek is segítségül 
voltak. Ennek példája a Honleányok könyve című lap, amely a lányok művészeti ne- 
velését tűzte ki célul (Kéri, 2018). 


1 A középosztálybeli nők szabad idejükben viszont prezentálhatták művészi képességüket, tehetségüket 


is, gyakran festettek, hímeztek, énekeltek, hangszereken játszottak, döntő többségében zongoráztak, 
mivel a zongora az úri szalonok elmaradhatatlan tartozéka volt. 

A nőnevelés egyes korabeli megközelítései, szempontjai 


A lányok nevelése, képzése céljával létrejövő intézetek (többek között a német nyelv- 
területeken) elsősorban a háziasszonnyá válást tűzték ki célul, de a 18. század elején 
még az otthoni magánnevelés volt az elfogadottabb nevelési forma. Újdonságnak szá- 
mított Karoline Rudolph? leány-filantropinumának létrejötte 1782-ben, mely erede- 
tileg a családi nevelést kínálta elsősorban. Később az alapító arra törekedett, hogy jól 
képzett nevelőnőkké váljanak tanítványai. Az írás-olvasás mellett kézimunka, angol 
nyelv, természettudományok, valamint rajz és zongorajáték tanítása folyt az intézet- 
ben. A 19. század első harmadában számos kiváló elme folytatott élénk vitát arról, 
miként és mire kell a nőket oktatni, nevelni. Igényes és alapos képzést nyújtottak töb- 
bek között Betty Gleim? leányiskolái Brémában, melyben klasszikus értékeket képvi- 
seltek, korszerű oktatást nyújtottak, valamint szerepet kapott a zenei képzés is. Pesta- 
lozzi elvei voltak ajánlottak az oktatás színvonalának emelése érdekében. A kéz, a fej 
és a szív kiművelése céljából pedagógiai munkáiban szemináriumok létrehozását ja- 
vasolta a jövendőbeli női pedagógusok számára (Pukánszky, 2015). 

Az 1820-as évektől magyar viszonylatban egyre hangsúlyosabban bontakozott ki 
vita a nők neveléséről, oktatásáról elméletben és gyakorlatban egyaránt. ,, Magyaror- 
szágon a 19. század első felében a nők helyzetével kapcsolatos elvi álláspontok, a nő- 
nevelésre vonatkozó elképzelések és az ezekből eredeztethető leánynevelő intézeti 
programok ugyanolyan sokszínűek voltak, mint Európa más országaiban." (Pu- 
kánszky, 2015:118) Karacs Teréz! véleménye szerint olyan intézetek létrehozása és 
működtetése a célszerű, amelyekben kellő figyelmet fordítanak az elme, a szív és a 
művészi érzék formálására. 1846-ban Miskolcon létre is hozta nőnevelő intézetét, ahol 
hitet tett a férfi és női egyenlő adottságok mellett. A lányok célszerű nevelését tartotta 
követendőnek, az egyedülállók számára például , kenyértudományok" okítását, bizto- 
sítva ezzel (is) megélhetésüket. Ebben az intézetben a tánc és a zene tanítása az oktatás- 
nevelés szerves részét képezték. Szintén jelentős képviselője volt a témának Brunszvik 
Teréz". Tantervet állított össze egy leendő tanítónőképző intézet számára, melyben 
több humán- és természettudomány ág színvonalas oktatását képzelte el. Ezek mellett 
a neveléstan, a zene és a tánc is jelentős szerephez jutott (Pukánszky, 2015). 

A nők nevelésével, illetve képzésével kapcsolatban egyre hangsúlyosabbá vált a 
tanítónőképzés kérdése." Ebben a korban ezek az intézetek jelentették nagy általá- 
nosságban a nőnevelés helyszíneit, melyeket sok olyan tanuló is látogatott, akik ké- 
sőbb nem a tanítónői pályát választották, viszont jól tudták kamatoztatni az ott tanult 
neveléstani, gazdasági, művészi, zenei ismereteiket (Takács, 2016)." 


Karoline Christiane Louise Rudolphie (1753-1811) német költőnő, nevelőnő. 

Betty Gleim (1781-1827) leányiskolát alapított 1806-ban, majd 1819-ben Brémában. 

Karacs Teréz (1808-1892) pedagógus, író. 

Brunszvik Teréz (1775-1861) a nőnevelés magyarországi úttörője. 

Ezt bizonyítják az eredmények Magyarországi viszonylatban, ahol 1868-ban öt tanítónőképző műkö- 
dött, míg 1918-ra ez a szám kilencvenegyre nőtt (Kelemen, 2019). 

A mai Szlovákia területén ilyen és hasonló jellegű , leányiskolák", intézetek eredményesen működ- 
tek többek között Körmöcbányán, Nagyrőcén, Pozsonyban (Krucayova, 2009). 

A zenei nevelés és képzés helye a nők (társadalmi) életében 


A 19. századra a zene a művelt középosztály számára a jó nevelés részévé vált. Ez 
különösen a nőkkel kapcsolatban volt érvényes. A zongorázás és az énektudás neve- 
lésük fontos eleme volt. A társadalmi és a kulturális norma például megkövetelte a 
zongora jelenlétét a lakásban. A tárgyalt korban nagy hangsúlyt fektettek arra, hogy 
a társas összejövetelek jól elkülönüljenek a szürke hétköznapok világától. Azaz mind 
az öltözék, mind az alkalmi étkezés, mind a zenehallgatás ezt a célt szolgálta. A 
viselkedési normák jelentős mértékben szabályozták a műkedvelő zenész, a közön- 
ség, a társaság magatartását (Fónagy, 2013). 

A 19. század második felében a zongoratanulás és az énektanulás a polgári érté- 
kek szerves részét képviselték. A férfiakat nevelő gimnáziumokban is jelen volt a 
zongoratanulás, csak úgy, mint amilyen fontos szerepet kapott a lányok oktatásában 
és nevelésében. A lánynevelő intézetekben az ének, a zongorajáték, illetve a hang- 
szerjáték a megszokott tantárgyak soraiba tartozott. 

A zenetudás kiemelkedő lehetőséget nyújtott a nőknek a nyilvános szerepválla- 
lásra is. Így a hangszer- vagy énektudás kulturális, akár anyagi tőkének volt tekint- 
hető. Mindez azt eredményezte, hogy a zenei műveltség, a zongorajáték művelése 
emelte a nők társadalmi presztízsét, és növelte a férjhez menetelük esélyeit is (Pu- 
kánszky, 2015). 

A kor elvárásaihoz mérten a zongoratanárnők kiváltságos helyzetben voltak. Őket 
a társadalmi nyilvánosság elismerően fogadta. Ezt az oktatási tevékenységet ugyanis 
egészében véve kiválóan bele lehetett illeszteni a női szerepekbe (Fónagy, 2013). 


A 19. század zenei életének egyes jellemzői és a női szerepek 


A zenei életben fordulópontot jelentett a 19. század. Európa-szerte különböző zenei 
társaságok jöttek létre. A legjelentősebbeket említve: Berlinben 1825-ben, Pest-Bu- 
dán 1836-ban, Pozsonyban többek között az Egyházzenei Egylet (Kruéayova, 2009). 
Ezek az egyletek koncerteket szerveztek, biztosították a művészek utánpótlását, zenei 
képzést nyújtottak, sőt még koncerttermeket is építettek. A polgári zenei élet fellen- 
dülése magával hozta a szaksajtó megszületését, egyben a zenefogyasztás tömegese- 
dését is. Az előadóművészek egyre nagyobb népszerűségnek örvendtek, és ezzel kar- 
öltve kialakult a hangversenyeken illő viselkedési forma és norma is (Fónagy, 2012). 

A kor elvárásainak, igényeinek, , divatjának" megfelelően a 19. századot, vagyis 
a romantika időszakát a zenében az előadóművészet és a virtuózok aranykorának 
tartották. Kiváló művészek, előadók, virtuózok, zeneszerzők, zenetanárok egész sora 
írta be magát a zenetörténelem soraiba. A kor egyik legmeghatározóbb művész alak- 
jának tekintették Niccolo Paganinit, a hírhedt , hős lelkű és borús kedélyű" legendás 
hegedűvirtuózt." Számos országban adott hangversenyeivel döntő hatást gyakorolt 


8 — Niccolo Paganini (1782-1840) egyedülálló személyisége egyéb művészeti irányzat képviselőit is ins- 
pirálta, ezért találkozhatunk alakjával a festőművészetben és az irodalomban is (pl. Heine a Firenzei 


éjszakák c. művében, Gautier a Paganini lelke c. költeményében, Delacroix Paganini portréjában). 

további művészekre, többek között Liszt Ferencre, Robert Schumannra, vagy Clara 
Schumannra. További kiváló művészek egész sora is megjelent ebben az időszakban, 
akik az előadói mesterség addig ismeretlen határait érték el. Sőt, időnként már a vir- 
tuozitás öncélú mutogatását eredményezve és a mélyebb tartalom tolmácsolásának 
rovására vitték piedesztálra briliáns virtuozitásukat. 

Mindezen befolyásoló körülmények alól nem képez(hettek kivételt a , höl- 
gyek", illetve a művésznők sem, akiknek a korabeli , zenei miliőben" szintén meg- 
határozott szerep jutott. Szigorú szabályok szóltak viszont arról, mi illendő egy nő 
számára a pódiumon. A korabeli források szerint a hangszerek megválasztásában 
ajánlott volt figyelembe venni a nők ruházatát, hajviseletét és az adott hangszer meg- 
szólaltatásához szükséges mozgást, továbbá a megszólaltatott hangszer hangját, 
vagy a hangszertartás esetleges , illetlenségét". Ezért a nők számára olyan hangszer 
volt ajánlott, mely jól illik a korabeli társas élet eseményeihez, így mindenekelőtt a 
zongora. Az , együtt muzsikáláshoz", azaz a kamarazenéléshez is jól társítható hang- 
szereket kerestek és alkalmaztak, többek között a női hanghoz hegedűt (Pukánszky, 
2020). A 19. század nagy zeneszetzői viszont szinte kivétel nélkül a zongorát tartot- 
ták legalkalmasabbnak arra, hogy kifejezzék művészi gondolataikat. Ebből kifolyó- 
lag a zongorairodalom ebben a korszakban addig nem ismert határokat ért el. A kor 
stílusa, a romantika rendkívül jól használta ezt a hangszert, mindenekelőtt az érzel- 
mek megszólaltatására. Ennek természetes következménye, hogy a 19. század a zon- 
gora minőségi (mechanikai) fejlődésével párhuzamosan a zongorapedagógia fejlő- 
désének a korszaka is lett. A kor zongorapedagógiája kiemelten fontosnak tartotta a 
, szellem és technika szoros összefüggését", melynek kiemelkedő reprezentánsa, az 
interpretálás és koncertélet innovátora, a magyar és az egyetemes művészet ikonikus 
alakja, Liszt Ferenc volt (Duffek, 2019). A mester mellett továbbá kiváló művésznő 
növendékei, akik a zongoraművészet és a zenepedagógia kiemelkedő képviselőiként, 
reprezentánsaiként váltak ismertté. 

Az előadóművészek sorait tehát a férfi előadók mellett kiváló művész-hölgyek 
is gazdagították, éspedig a zeneművészet több területén. A romantika korának ki- 
emelkedő tehetséggel megáldott énekesnőiként írták be nevüket a zenetörténelembe 
mindenekelőtt a spanyol Marie Malibran (1808-1836) és a francia Cornélie Falcon 
(1814-1897). A francia Lisa Christiani (1827-1853) a csellójátékot képviselte első 
hivatásos művésznőként. Az utókor számára is értékeket képviselő zongoraművész- 
nők sorából kiemelt figyelmet érdemel mindenekelőtt Clara Schumann — a neves 
lipcsei zongoratanár Friedrich Wieck lánya és tanítványa, később a híres német Zze- 
neszerző Robert Schumann felesége — és tehetséges hölgy növendékei, mint például 
Natalia Janoth, Fanny Davies, Ilona Eibenschitz. Mesterfokú előadóművészetről 
tettek tanúbizonyságot Liszt Ferenc női növendékei is, mint Sophie Menter, Vera 
Timanova, Julie Rivé King. A zongoraművészet egyéni arcát képviselte Marie Pleyel 
— Hector Berlioz titkos múzsája és művészi ihletője —, valamint a legendás Arabella 
Goddard, vagy Anna Nikolajevna Jesipova. 

Clara Schumann, a 19. század elismert művésznője 


Clara Schumann, született Clara Josephine Wieck a romantikus zongoraművészet 
legjelentősebb hölgy-alakjai közé tartozott, aki művészetével, alkotómunkásságával 
számos férfi zongoraművész kollégáját túlszárnyalta. 1819-ben született Lipcsében, 
és Frankfurtban halt meg hetvenhét évesen, 1896-ban. 

Zenei tehetsége nagyon korán megmutatkozott, minek következtében már 9-10 
éves korától nyilvános hangversenyek sorozatát adta, nagy sikerrel és elismeréssel. 
Zene- és zongoratanára az apja volt, Friedrich Wieck, a híres zongoratanár.? Ő a 
kivételesen tehetséges Clara lányát öt éves korában kezdte tanítani zongorázni. A 
zenei tanulmányok viszont nehéz, időnként mondhatni, drámai körülmények mellett 
zajlottak. Wieck tanítási módszere a régi iskola táborának, ill. képviselőinek elveire 
épült. A zongoratanulás kezdeti fázisa, az első két év kotta nélküli és hallás utáni 
zongorázásból állt. A hallás- és ritmusérzék fejlesztését követően tértek át a kottaol- 
vasásra, illetve ismert zeneszerzők műveinek elsajátítására és interpretálása, a foko- 
Zatosság elvét követve. A gyakorlás viszont nem haladhatta meg a napi két órát. A 
művészi előadás alapvető feltételeinek a fogékonyságot, az intelligenciát és a szívet 
tartotta, a zongorát pedig a , lélek hangszerének". Véleménye szerint az ,, akrobatikus 
kezeknek győzedelmeskedhniük kell a technikai nehézségek felett és művészi lelket va- 
rázsolni az előadott zeneműnek. " (Ciefová, 2008:41) 

Friedrich Wieck tanítási módszerét, pedagógiai elveit viszont szélesebb dimenzi- 
ókban is praktizálta, a szakember, a tanár, az ember együttes hozzáállását tanúsította. 
Szigorú, energikus ember volt, domináns, hirtelen haragú, néha érzéketlen, sőt időn- 
ként kegyetlen és kompromisszumokra nem hajló tanár, amiről Clara naplójában tett 
feljegyzései is tanúskodnak: ,, Apám, aki már bizonyos ideje változást várt a gondol- 
kodásomban, ma ismét megjegyezte, hogy még mindig lusta, nemtörődöm és rendetlen 
vagyok, keményfejű és nem következetes, és ilyen vagyok a zongorajátékban is [...] a 
nítani /...]/ " — olvasható Clara naplójában 1828-as keltezéssel (Starosta, 2000:52). 

Wieck összességében kiváló pedagógiai és pszichológiai érzékkel rendelkezett, 
minek következtében (is) a kor egyik nagy tanár egyéniségévé vált. Érző szívű, kép- 
zelőerővel és éleslátással megáldott zenészeket akart nevelni. Ez volt elsődleges 
célja. Három fő alapelvet vallott: nézete szerint a művészi nevelés három alappillé- 
ren nyugszik: a helyes fizikai, intellektuális és erkölcsi nevelésen. Szerinte igazi Si- 
kereket csak a helyes erkölcsi életszemlélettel, megfelelő tárgyi tudással és erős 
idegrendszerrel, fizikummal lehet elérni. Ez utóbbi érdekében alapfeltételnek tartotta 


) — Johann Gottlob Friedrich Wieck (1785-1873) német zenepedagógus, zongoratanár. Zongoragyárat és 
kottakölcsönzőt alapított Lipcsében, amit hamarosan kénytelen volt bezárni. Öt gyermeke közül két 
lánya — Clara és Marie — zongoraoktatásával olyan hírnévre és elismerésre tett szert, hogy életét kizá- 
rólag a zongoratanításnak szentelhette. 

Clara alig múlt 5 éves, amikor szülei, a tehetséges énekesnő anyja és kemény természetű apja, azaz a 
Wieck házaspár elvált. Ennek következményeként Clarát elszakították édesanyjától és apja szigorú 
neveltetésében részesült. Majd Clara apja öt évvel később (1829-ben) újra megnősült, ami szintén 
beárnyékolta Clara boldog gyermekkorát. 

a szabad levegőn való mozgást, amit Clara egész életében gyakorolt. Minden bizony- 
nyal ennek is volt köszönhető erős munkabírása, fizikai erőnléte és jó egészsége. 
Wieck a Clavier und Gesang című tanulmányában részletesen kifejtette azon nézetét, 
mely szerint az iskolákban napi kilenc órát eltöltő tanulók , a fizikumuk romlásával és 
a boldog gyermekkor elvesztésével" fizetnek. Clara mindössze másfél évet járt isko- 
lába, oktatásával és nevelésével magántanárok foglalkoztak. Hangsúlyt fektettek az 
angol és a francia nyelvre, a rendszeres hittanórákra, mivel apja nézete szerint jó Ze- 
nész és művész csak erkölcsös emberből válhat. Viszont az órák és a gyakorlás között 
is kellő figyelmet fordítottak a rendszeres testmozgásra, és a gyakorlatiasságra való 
nevelésről sem feledkezett meg a gondos apa és tanár. Clarának figyelemmel kellett 
követnie apja levelezéseit a koncertek szervezésével és lebonyolításával kapcsolatban, 
tehát meg kellett tanulnia az előadóművészettel, a megélhetéssel kapcsolatos gyakor- 
latias feladatokat is. Mindebből következtethető, hogy Wieck a lányát következetesen 
vezette végig azon az úton, melyet számára eltervezett és célul tűzött ki, vagyis, hogy 
a lányából világhírű művészt, zenészt, szakembert neveljen (Bonnyai, 2011). 

A kiváló szakmai oktatás, széles spektrumú nevelés és a kivételes tehetség kö- 
vetkezményeként Clara kilenc éves korában már egész Mozart zongoraversenyeket 
és Hummel zongoraversenyt játszott. 1828-ban nyilvánosan szerepelt a lipcsei 
Gewandhausban, és két évvel később ugyanitt adta első egész esti szóló hangverse- 
nyét. További fellépések egész sorozata következett Németországban, majd Francia- 
országban, az első elismerő kritikákkal. Az elismerés és a művészi sikerek egész 
életét végig kísérték (Starosta, 1998). 

Clara Wieck életében jelentős fordulatot idézett elő és lényeges hatást jelentett a 
híres német zeneszerző, a romantikus Zene jelentős alakja, Robert Schumann, később 
Clara férje. Schumann zenei karrierjét zongoristaként kezdte, abban az időben, ami- 
kor a virtuóz kultusz aranykorát élte. Zongoraművészi karrierre vágyott maga is, 
melynek érdekében olyan mechanikus segédeszközöket alkalmazott a gyakorláshoz 
és olyan túlzott megerőltető technikai gyakorlatokat végzett, amelyek következtében 
jobb kezének a negyedik ujja lebénult, és így zongoraművészi pályája a kezdet kez- 
detén meghiúsult. Schumann e drámai fordulat következményeként saját zongora- 
műveit nem tudta bemutatni, de a sorsnak köszönhetően megismerte tanára lányát, 
Clarát, aki később műveinek odaadó és hiteles tolmácsolója lett. !! 

A tizenkilenc éves Schumann korán kezdett gyengéd érzelmeket táplálni tanára, 
Wieck lánya, a még , gyermek" Clara iránt. 1837-ben megkérte kezét, de az apa teljes 


1 Robert Schumann (1810-1856) német zeneszerző volt, előbb jogi tanulmányokra iratkozott be a lip- 


csei egyetemen, de Paganini egy frankfurti koncertjének hatására aztán véglegesen a zenei pálya mel- 
lett döntött. 1830-ban került Friedrich Wieck zongoratanárhoz, de zongoratanulmányait rövid időn 
belül kénytelen volt befejezni jobb kezének gyógyíthatatlan sérülése következtében. 1834-ben meg- 
alapította a Neue Zeitschrift für Musik herausgegeben durch einen Verein von Künstlern und Kunstfre- 
unden c. folyóiratot, melyet 1844-ig szerkesztett. Írásaiban a német zenei világnak bemutatta és nép- 
szerűsítette a haladó szellemű kortársai művészetét, mint pl. Frederick Chopint vagy Johannes Brahm- 
sot. Barátja, Felix Mendelsson-Bartholdy meghívására tanított az újonnan megalapított lipcsei Kon- 
zervatóriumban, 1844-től Drezdában a Liedertafelt vezette, 1850-ben elvállalta a düsseldorfi városi 
igazgatói állást. Tiszteletére 1910-ben létrehozták a Schumann Társaságot, amely ma is működik 
Zwickauban. 

mértékben ellenezte a házasságukat. Érzelmeik viszont erősebbek voltak, és végül a 
sok konfliktus és tiltás ellenére titokban (1840-ben) az akkor harmincéves zene- 
szerző feleségül vette Clarát, zongoratanárának sokoldalú zenei tehetséggel megál- 
dott huszonegy éves lányát. Házasságuk tizenhat évig tartott, azaz Schumann halá- 
láig, mialatt nyolc gyermekük született. Házasságuk mély, őszinte érzelmekben és 
drámai fordulatokban egyaránt bővelkedett. Schumann sajnálatos betegsége, egyre 
súlyosbodó elmebaja és életének tragikus vége ellenére is mindvégig rajongva sze- 
rette feleségét. 


Clara a , múzsa", a művészi ihlet Schumann műveiben 


Robert Schumann Clarát számos művében megörökítette. Mondhatni, Schumann mú- 
zsája volt, művészi ihletője. E művészi inspiráció és megnyilvánulás érzelmeiket, 
őszinte szerelmüket és mély kapcsolatukat tükrözte. A boldogságtól, harmóniától mo- 
tivált házasságuk első éve (1840) gazdag zenei termést is eredményezett. Schumann 
138 dalt írt, ezért ezt az évet a zeneirodalomban a , dalok éve"-ként emlegetik.!§ Ekkor 
alkotta meg egyik legismertebb dalciklusát Asszonyszerelem, asszonysors címmel 
( Frauenliebe und — Leben", Adalbert von Chamisso nyomán). A nyolc tételből álló 
ciklus az asszonnyá válás , nyolc stációjának" is tekinthető, vagyis mit jelent nőnek 
lenni az út mérföldköveivel: örömökkel, bánatokkal, izgalmakkal, szerelmekkel, fő 
eseményekkel, az álmok, az érzelmek, a hangulatok birodalmában. 

Schumann felesége személyét zongoraműveiben is megidézte. Első alkalommal 
az Inmpromptuk Clara Wieck témájára, op. 5 művében. A fisz moll szonáta, op. 11 
Schumann szavait idézve ,, egyetlen szívből fakadó kiáltás utánad" (természetesen 
Clara után). A Toccata, op. 7 című műve szintén Clarának szóló ajánlással jelent meg 
1833-ban. Az 1837-ben komponált Davidsbindlertünze, op. 6 zongoraciklus első té- 
telének táncmotívuma idézi fel Clara alakját. A Karneval, op. 9 (Schumann egyik leg- 
ismertebb és legnépszerűbb zongoraciklusa) 11. tételében a szerző Chiarina cím alatt 
idézi Clarát, keringő formában megszólaltatva. A Gyermekjelenetek, op. 15 zongora- 
ciklussal kapcsolatban Schumann a következő szavakat címezte Clarának: ,, Rájöttem, 
hogy semmi nem ad jobban szárnyakat a képzeletnek, mint a feszültség, a vágyakozás 
valami után, ez történt mostanában is, miközben leveledre vártam, egész kötetre valót 
komponáltam — csodálatosat, bolondosat, ünnepélyeset — csak nézel majd, ha egyszer 
eljátszod [...] Örömöt lelsz majd bennük, de természetesen feledned kell virtuóz mivol- 
todat. Minden látható itt, könnyűek, mint a buborék [...]" (Pándi, 1995:206-207)8 


2 
13 


A nyolc gyermekből kettő — lánya, Julia és fia, Felix — még Clara Schumann élete folyamán elhunyt. 
Schumannál egyre intenzívebben jelentkeztek a végzetes lelki betegség jelei. Hallucinációk gyötörték. 
1854-ben egy roham következtében a jeges Rajnába ugrott. Ezt követően saját kérésére elmegyógyin- 
tézetbe vonult Endenichbe. Itt hunyt el két évvel később, 1856-ban, negyvenhat évesen. 

A zongoramuzsika után egyébként is dalirodalma a másik legtermékenyebb műfaja, melyben a költé- 
szet és a zene szépsége egyesül. A világirodalom nagy költőinek (Heine, Goethe, Schiller, Byron) 
verseiből választotta dalszövegeit. 

E gondolatok, mint ahogy a ciklus címe is, félrevezetők, ugyanis az előadás szempontjából igényes 
mű nem a gyermekekről szól, hanem egy , nosztalgiásan visszaálmodott gyermekkorról felnőtteknek". 

Clara viszonzásul egész élete során férje műveinek kiváló és elhivatott tolmácso- 
lója, zongoraműveinek autentikus előadója volt, amellyel nagy sikereket ért el. 1891- 
ig, tehát hetvenkét éves koráig Európa számos országában hangversenyezett, beleértve 
Pozsonyt is." Repertoárjába férje művein kívül a zongorairodalom legigényesebb mű- 
veit sorolta be, mindenekelőtt Beethoven szonátáit. Művészetére a zongoramesterség 
legkiválóbb vonásai voltak jellemzőek. Így a technikai készségek mesteri foka, a mély 
előadókészség, költői szellem, kulturált és éneklő billentésmód, a művek tartalmának 
hű tolmácsolása és, nem utolsó sorban, a kor zenei ízlését tekintve , progresszív reper- 
toár", amely segítségével a kortárs szerzők (Chopin, Brahms, Schumann) még isme- 
retlen műveit mutatta be. Kiváló zongoratechnikájának titka a , spórolós" ujj- és kéz- 
mozdulatok alkalmazásában rejlett, vagyis a billentyűket nagyon közelről szólaltatta 
meg. Kiváló memóriával rendelkezett, ezért fejből adta elő az interpretált műveket. Ez 
ellenkezett a kor előadóművészetének divatjával és megrögzött szokásaival. A fejből 
játszás ugyanis ebben az időben illetlennek számított, kevésbé tisztelve ezzel az interp- 
retált szerzőt. Ezért Clara zongoraművészetének e részét kritikus szemmel nézték. Idő- 
sebb korára viszont visszatért a hagyományokhoz és gyengülő memóriája következ- 
ményeként újra a kottából történő előadásmód híve lett. 

Interpretációs művészetéről számtalan neves zenész, művész, kritikus nyilatko- 
zott. Liszt Ferenc (1811-1886) 1854-ben a következő elismerő szavakkal és gondo- 
latokkal illette: ,, Fokozott érzékenysége miatt minden helytelen hang katasztrófát je- 
lentene, bizonytalan szakasz félbeszakított szimpátia, helytelen tempó nem elismert 
szerelem, rosszul felfogott ritmus nagy tett megbecstelenítése, amelyet az ő felhábo- 
rodott lelke sértődésnek venne [...] Lemond a saját ihleteiről, csakhogy tolmácsolja 
a jóslatot, mint közvetlen tolmácsoló és hű előadó [...] Senki sem szárnyalja őt túl az 
igazságban, amellyel a mestereket adja elő. Clara Schumann nem csak zongorista 
és hangversenyek szervezője a szó szoros értelmében. Az ő tehetsége nekünk világi 
oratórium megtestesítője. Valamiféle Peri, aki a paradicsoma után vágyakozik a 
szépség ideáljának állandó misztikus érzékelésével. " (Ciefová, 2008:42) 

Liszt Ferenc viszont nemcsak Clara Schumann egyedi személyiségét dicsérte, 
de elismerően fogadta az igényes, a kor zenei ízlésétől és szokásaitól eltérő igényes 
és értékes repertoárját i5. Magasan értékelte mindenekelőtt a nagy bécsi klasszikus, 
Ludwig van Beethoven szonátáinak kivételes minőségű tolmácsolását. Az Appasszi- 
onata meghallgatása után lelkesedve adott hangot pozitív élményének. ,, Középszerű 
művészek túlságosan fárasztották és mérgesítették hallásunkat e mű rideg, lelketlen 
ismételgetésével. Amikor viszont lehetőségünk nyílt hallani hogyan játssza C. Schu- 
mann, a legerősebb belső lelki nyugalom árasztott el minket. Festőnek éreztük ma- 
gunkat, aki ismét meglelte a nemes eredetit, amely hosszú ideig üldözve volt az ízlés- 
telenül torzító másolattól. " (Ciefová, 2008:42) 


16 Clara Schumann két alkalommal hangversenyezett Pozsonyban. 1856. február 14-én a Duna-utcai 
Schmidt Károly Zongoraszalonban, majd 1866. április 2-án. 

Clara Schumann, a zeneszerző 


Clara 1830-tól rendszeresen komponált is, mindenekelőtt zongora- és kamaraműve- 
ket. 1840 után, tehát házasságkötésüket követően erősen érződik műveiben Robert 
Schumann zenei nyelvének hatása. A zeneszerzői ambíciói viszont nem teljesültek 
be, egyrészt zenei tehetségének e részét túlszárnyalta zongorajátéka, másrészt a kor 
társadalmi hangulata sem támogatta az ilyen fajta női igyekezetet. Erről 1838-ban 
fejtette ki véleményét naplójában. ,, Valaha azt képzeltem alkotói tehetségem van, de 
fel kellett hagynom e gondolattal, a nő ne vágyakozzon komponálásra, még ha képes 
is lenne rá, tehát miért kellene erre törekednem? Nagyképű lenne, még ha annak 
idején apám vezetett is ehhez. " (Starosta, 2000:54) 

Megközelítőleg két tucat műve maradt meg az utókornak." Minden bizonnyal 
jóval többet komponált, melyek jelentős része sajnálatosan elkallódott. 


Clara Schumann, a zenetanár 


Clara élete utolsó időszakában két fontos tevékenységre fókuszált. 1881-től férje 
műveit kezdte rendszerezni és kiadni. Emellett elhivatottan tanított. 1878 és 1892 
között a frankfurti Konzervatórium zongoratanáraként tevékenykedett. Kiváló zon- 
goristák egész sorát nevelte ki, közöttük több művész-hölgyet is, mint a lengyel szár- 
mazású Nathalie Janoth, az angol Fanny Davies, az Angliában élő magyar szárma- 
zású Ilona Eibenschütz és nem utolsó sorban a pozsonyi származású Hermine Eiss- 
ler, aki szintén egyike volt a Schumann művek autentikus tolmácsolóinak. 


1 Clara Schumann fennmaradt szerzeményei: Ouatre Polonaises pour le pianoforte, Op. 1. (1831); 9 


Caprices en forme de valse pour le piano, Op. 2 (1832); Romance variée pour le piano, Op. 3 (1833); 
Walzer für Gesang und Klavier (1834); Valses romantigues pour le piano, Op. 4 (1835); Ouatre pieces 
caractéristigues, Op. 5 (1. Le Sabbat; 2. Caprice a la Boléro; 3. Romance: 4. Ballet des Revenants, 
(1835); 6 Soirées musicales, Op. 6: 1. Toccatina a moll; 2. Nocturno F dur; 3. Mazurka g moll; 4. Bal- 
lada d moll; 5. Mazurka g moll; 6. Poloneze a moll (1836); Konzert für Klavier a moll, Op. 7 (1836) fűr 
Variations de concert pour le pianoforte, sur la Cavatine du Pirate, de Bellini, Op. 8, Impromptu G 
dur. Souvenir de Vienne. (1837), Scherzo d moll No. 1, Op. 10. (1839); Trois Romances pour le pia- 
noforte, Op. 11: 1. es moll Andante; 2. g moll Andante; 3. a moll Moderato. (1840; Am Strande. (1841); 
3 Lieder: Zwőlf Gedichte aus F. Rűckerts Liebesfrűling fűr Gesang und pianoforte von Robert und 
Clara Schumann, Op. 12: 2. Er ist gekommen in Sturm und Regen; 4. Liebst du um Schönheit; 11. 
Warum willst du and re Fragen? (1841); Die gute Nacht, die ich dir sage. (1841); Sonate für Klavier g 
moll (1842); Sechs lieder mit begleitung des pianoforte, Op. 13: 1. Ihr Bildnis. Ich stand in dunklen 
Trüáumen; 2. Sie liebten sich beide; 3. Liebeszauber; 4. Der Mond kommt still gegangen; 5. Ich hab"in 
deinem Auge; 6. Die stille Lotusblume. (1843); O weh des Scheidens, das er tat. (1843); Inpromptu E 
dur (1844); Scherzo c moll No. 2, Op. 14 (1845); Ouatre pieces fugitives, Op. 15: 1. Larghetto F dur; 2. 
In poco agitato a moll; 3. Andante espressivo D dur; 4. Scherzo G dur (1845); III Praeludien und fugen 
für das pianoforte, Op. 15 (1845); Trio für pianoforte, violine und violoncello, Op. 17 (1847); Mein 
Stern dal Friederike Serre versére. (1848); Variationen für das pianoforte über ein thema von Robert 
Schumann, Op. 20. (1854); Drei romanzen für pianoforte, Op. 21. (1855); Drei romanzen für pianoforte 
und violine, Op. 22. (1855); Sechs lieder aus jucunde von Hermann Rollet, Op. 23: 1. Was weinst du, 
Blümein?; 2. An einem lichten Morgen; 3. Geheimes Flüstern; 4. Auf einem grünem Hügel; 5. Das ist 
ein tag; 6. O lust, O lust. Dedicated to Livia Frege. (1855); Impromptu (1885); (Csehiová, 2015). 

Clara Schumann Wieck 1896-ban hunyt el, hetvenhét évesen, szinte teljesen 
megsüketülve. Férje mellett temették el Bonnban. Művészete és zenei hagyatéka két- 
ségkívül rendkívüli értékeket képvisel az utókor számára. 


Clara Schumann kortársai, illetve a 19. század kiemelkedő művésznői, 
zenetanárai 


Clara Schumann mellett további művésznők neve is bekerült a zenetörténelem sora- 
iba, akik előadóművészetükkel, alkotói tevékenységükkel és személyiségükkel egy- 
aránt jelentős szerepet játszottak a 19. század kulturális és zenei életében. Említést 
érdemelnek mindenekelőtt a híres , mester" és zenetanár, Liszt Ferenc női növendé- 
kei, akik sikere és hírneve egyrészt tanáruk kiváló zenepedagógiai módszerének és 
képzésének volt köszönhető, másrészt jómaguk kimagasló tehetségének és előadó- 
művészetének. Ezek közül érdemel említést mindenekelőtt Liszt legkedvesebb és 
egyik legkarakteresebb zongorista növendéke Sophie Menter (1846-1918), az angol 
Arabella Goddard (1836-1922) és az amerikai származású Julie Rivé King (1857- 
1937). Egy másik neves zongoratanár, Theodor Leschetizky (1830-1915) pedagógiai 
munkásságát prezentálta művészetével és sikeres pályafutásával az orosz Anna Ni- 
kolajevna Jesipova (1851-1914), aki sikeres művészi pályafutása mellett a Szentpé- 
tervári Konzervatórium elismert tanáraként is tevékenykedett, és számtalan neves 
zongoraművészt segített karrierhez (többek között Szergej Prokofjevet). 

Az előadónők kultusza a 19. és 20. század fordulóján egyre nagyobb teret kapott, 
úgy világszerte, mint európai és hazai viszonylatban egyaránt. Magyarországi vonat- 
kozásban mindenekelőtt Varró Margit (1881-1978)"§ neve ismert zongoraművész- 
ként és zongoratanárként egyaránt. Szlovákiai viszonylatban Seraphine von Vrabélyi- 
Tausig (1840-1931), Caroline Geisler-Schubert, valamint Spányik Cornélia (1832- 
1913) neve és művészetének egyes szegmensei maradtak fenn az utókor számára." 


18 Varró Margit (1881-1978) zongoraművész és zongoratanár, nemzetközileg kiemelkedő, meghatározó 
pedagógus volt. Legfontosabb zenepedagógiai művei: Zongoratanítás és zenei nevelés, Rózsavölgyi, 
Budapest, 1921; , Grundlagen des Musikunterrichtes" (A zenetanítás alapjai), in Allgemeine Musikze- 
itung, Berlin, 1926; Der lebendige Klavierunterricht (Az élő zongoratanítás), Simrock, 1928; , Alte 
Musik" (ford.: Czigány Ildikó) Parlando 1987. Nr. 3. p. 29-33; (Varró, 1980) 

Spányik Cornélia Clara Schumannal személyes közeli ismeretségben állt. Ennek köszönhetően Clara 
Schumann második, 1886-ban adott pozsonyi hangversenyének egyik iniciátora, szervezője volt. Ket- 
tejük levelezése a pozsonyi Batka János levéltáros, kritikus gyűjteményében kapott helyet. 

Csehiová Agáta — Kiss Beáta 


Összegzés 


Összefoglalva: a jelen tanulmányban bemutatott adatok és tények alapján megálla- 
pítható, hogy milyen fontos helyet foglaltak el egyes hölgyszemélyiségek, művész- 
nők, zenepedagógusnők a 19. század kulturális életében. Kiemelkedő alkotómunkás- 
ságukkal, művészetükkel, eredményes pedagógiai tevékenységükkel és kiváló peda- 
gógusi attitűdjükkel, nem utolsó sorban pedig példaértékű személyiségükkel jelentős 
mértékben gazdagították egyrészt a kor kulturális, művészi, zenei életét, másrészt 
oktató-nevelő munkájukkal hozzájárultak pedagógiai elveik, módszereik, művészi 
üzenetük népszerűsítéséhez és zenepedagógiai örökségük továbbadásához az őket 
követő generációk és az utókor számára. 

